**Správa o činnosti kontrolóra obce Toporec ohľadom školstva**

**a kontrola CVČ Vrbov – záujmové útvary pri základnej škole v Toporci.**

 Základnú školu som v mesiacoch september a október navštívil trikrát. Prvý raz spolu s pánom starostom kvôli predstaveniu sa riaditeľovi školy. Potom nasledovala prehliadka školy a nedostavanej telocvične, bol som informovaný o činnosti školy a počtoch žiakov. Tiež o možnom riziku odchodu žiakov z obcí Ihľany a Jurské a dôsledkoch pre ZŠ Toporec. Nasledovalo zoznámenie sa s účtovníctvom v základnej škole a spôsobom vykonávania ročných auditov. Nedostatky pri tejto kontrole som nezistil. Podrobnejšie sa účtovníctvu školy plánujem venovať v budúcom roku. Bolo by však potrebné usporiadať vzájomne pozemky medzi základnou školou a obcou - čo bolo upozornenie audítoriek.

 Podobne som navštívil aj materskú školu aj v obci a aj na ulici Podolínskej. Tiež som bol pozrieť vysunuté pracovisko učňovskej školy v Toporci – aj keď táto nespadá pod vedenie obce, ale predsa len je to tu etablované, treba to rešpektovať. A myslím si že plní svoj účel, je prínosom  pre žiakov, ktorí toľko nemusia cestovať do Kežmarku.

Dňa 27.10.2015 som vykonal kontrolu záujmových útvarov (krúžkov) v základnej škole, realizovaných prostredníctvom CVČ Vrbov. Rokoval som so zástupcom riaditeľa základnej školy. Boli mi na ukážku predložené všetky materiály k športovému krúžku – zoznam žiakov, triedna kniha s dochádzkou, prihlášky na krúžky, presný program a popis činnosti. Súčasťou materiálov je písomná prihláška podpísaná rodičom. Bol som informovaný o tom, že na kontrolu činnosti a dochádzky zvykne prísť aj riaditeľ Centra voľného času Vrbov. Učitelia majú uzavreté s CVČ riadne dohody. Minimálny počet žiakov prihlásených na jeden krúžok je dvanásť. Na výber mali žiaci viacero záujmových útvarov a pre dostatočný záujem sa otvorili tieto: LEGO, Šikovné ruky, Tanečno-pohybový krúžok, Tvorivé dielne, Výtvarný krúžok, Internetový krúžok, Divadelný krúžok, Hasičský krúžok, Schola Cantorum, Športový krúžok, Umelecký krúžok.

 V tento deň som osobne skontroloval účasť na troch krúžkov a to na športovom, ďalej krúžok šikovné ruky a tanečno-pohybový.

Účasť bola takáto:

Tanečno-pohybový krúžok – z 12 prihlásených bolo prítomných 10 žiakov – neprišli dvaja pre nemoc.

Šikovné ruky – počet prihlásených 15, účasť 13 žiakov.

Športový – počet prihlásených 13 prítomných 11 žiakov.

Krúžky majú rozpis spravidla hneď po skončení vyučovania, takže sa ich zúčastňujú žiaci, čo sú v ten deň prítomní aj na vyučovaní. Podľa predloženej dochádzky je priemerná účasť žiakov na krúžkoch okolo 90%. Na krúžku šikovné ruky mi žiaci predložili aj výsledky svojich prác.

Záver: podľa môjho názoru krúžky spĺňajú svoj účel, dochádzka žiakov je veľmi dobrá. Spolupráca s CVČ Vrbov vyzerá bezproblémová.

V Toporci 27.10.2015

 Matfiak Vladimír